CELEX: C2007/269/95
Language: mt
Date: 2007-11-10 00:00:00
Title: Kawża T-330/07: Rikors imressaq fit- 30 ta' Awwissu 2007 — Kuiburi Fruit Canning vs Il-Kunsill

10.11.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 269/53
            
         Rikors imressaq fit-30 ta' Awwissu 2007 — Kuiburi Fruit Canning vs Il-Kunsill
   (Kawża T-330/07)
   (2007/C 269/95)
   Lingwa tal-kawża: L-Ingliż
   Partijiet
   
      Rikorrenti: Kuiburi Fruit Canning Co., Ltd (Bankok, it-Tajlandja) (rappreżentanti: F. Graafsma, J. Cornelis, avukati)
   
      Konvenut: Il-Kunsill ta' l-Unjoni Ewropea
   Talbiet tar-rikorrenti
   
               —
            
            
               l-annullament tar-Regolament tal-Kunsill (KE) Nru 682/2007 tat-18 ta' Ġunju 2007, li jimponi dazju antidumping definittiv u jiġbor b'mod kollettiv id-dazju proviżorju impost fuq l-importazzjoni ta' ċertu qamħ ħelu bil-qalba ppreparat jew ippreservat u li joriġina mit-Tajlandja;
            
         
               —
            
            
               tordna lill-Kunsill ta' l-Unjoni Ewropea jbati l-ispejjeż tar-rikorrenti.
            
         Motivi u argumenti prinċipali
   Dan ir-rikors huwa intiż għall-annullament tar-Regolament tal-Kunsill (KE) Nru 682/2007 (1) tat-18 ta' Ġunju 2007 peress li dan allegatament jikser l-Artikolu 17(3) tar-Regolament (KE) Nru 384/1996 (2) u l-Artikolu 6.10.2 tal-Ftehim ODK (3), billi jiċħad it-talba tar-rikorrenti għal marġni individwali ta' dumping minkejja l-fatt li r-rikorrenti ssostni li hija l-uniku produttur li jesporta li pprovda l-informazzjoni meħtieġa għall-kalkolu tal-marġni individwali.
   L-ewwel nett, skond ir-rikorrenti, il-Kunsill wettaq żball manifest ta' evalwazzjoni meta kkonkluda li kien hemm iktar minn talba waħda għall-kalkolu ta' marġni individwali.
   It-tieni nett, ir-rikorrenti ssostni li, peress li kien hemm produttur li jesporta wieħed biss li talab il-kalkolu ta' marġni individwali, il-Kunsill ma kellux id-diskrezzjoni li jiddetermina jekk evalwazzjoni individwali tar-rikorrenti kelliex tinvolvi wisq xogħol u tostakola t-tlestija fi żmien utli ta' l-investigazzjoni.
   It-tielet nett, jekk jiġi deċiż li l-Kunsill għandu tali diskrezzjoni, ir-rikorrenti ssostni li l-Kunsill wettaq żball manifest ta' evalwazzjoni meta ddeċieda li evalwazzjoni addizzjonali ta' esportatur wieħed kellha tinvolvi wisq xogħol u konsegwentement kellha tostakola t-tlestija fi żmien utli ta' l-investigazzjoni.
   Fl-aħħar nett, ir-rikorrenti ssostni li l-Kunsill wettaq żball manifest ta' evalwazzjoni meta kkonkluda li l-kalkolu ta' marġni individwali għall-applikant kien ikun diskriminatorju lejn l-esportaturi l-oħra li ma kinux jagħmlu parti mill-kampjun eżaminat.
   
      (1)  Regolament tal-Kunsill (KE) Nru 682/2007 tat-18 ta' Ġunju 2007, li jimponi dazju antidumping definittiv u jiġbor b'mod kollettiv id-dazju proviżorju impost fuq l-importazzjoni ta' ċertu qamħ ħelu bil-qalba ppreparat jew ippreservat u li joriġina mit-Tajlandja (ĠU L 159, p. 14).
   
      (2)  Ir-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (ĠU L 56, p. 1).
   
      (3)  Ftehim li jistabbilixxi l-Organizzazzjoni Dinjija tal-Kummerċ milħuq fil-Laqgħa ta' negozjati multilaterali fl-Urugwaj (1986-1994) — Anness 1 — Anness 1 A — Ftehim fuq l-implimentazzjoni ta' l-Artikolu VI tal-Ftehim Ġenerali fuq it-Tariffi u l-Kummerċ 1994 (WTO-GATT 1994) — ftehim antidumping (ĠU L 336, p. 103).